I. Bevezetés

A Bizottság 2016. április 12-én bemutatott egy, a vízumpolitika területén egyes harmadik országokkal a kölcsönösség nélküli helyzet tekintetében fennálló jelenlegi állásról és a lehetséges további lépésekről szóló közleményt (a továbbiakban: az április közlemény). Ez ismertette az érintett harmadik országokkal fennálló helyzetet, és emlékeztetett arra, hogy a viszonossági mechanizmus előirányozza, hogy amennyiben az érintett harmadik ország nem oldotta fel a vízumkötelezettséget 2016. április 12-ig, a 2013. december 11-i 1289/2013/EU rendelet által módosított 2001. március 15-i 539/2001/EK tanácsi rendelet (a továbbiakban: a rendelet) arra kötelezi a Bizottságot, hogy olyan felhatalmazáson alapuló jogi aktust fogadjon el, amely 12 hónapos időtartamra felfüggeszti a vízummentességet az adott harmadik ország állampolgárai esetében. A rendelet azt is előírja, hogy a Bizottságnak figyelembe kell vennie a vízummentesség felfüggesztésének az EU és tagállamai külkapcsolataira gyakorolt következményeit.

A közlemény arra a következtetésre jutott, hogy három harmadik országgal (Brunei, Kanada és az Egyesült Államok) nem valósult meg a teljes körű vízumkölcsönösség 2016. április 12-ig, és hogy ennek elérése érdekében folytatni kell a munkát.

A Bizottság a minőségi jogalkotásra vonatkozó iránymutatással összhangban értékelte a vízummentesség felfüggesztésének következményeit és hatásait, és megállapította, hogy az uniós polgárokra gyakorolt hatások és a végrehajtás nehézségei mellett a különféle szakpolitikai területekre/ágazatokra gyakorolt jelentős hatásokat is figyelembe kell venni, nevezetesen az Európai Uniónak Kanadával és az Amerikai Egyesült Államokkal fennálló külkapcsolataira gyakorolt hatásokat egy olyan évben, amikor fontos kereskedelmi megállapodások döntő szakaszba értek vagy véglegesítésre várnak. A Bizottság azt is megállapította, hogy ésszerű a Kanadából és az Amerikai Egyesült Államokból érkező utazók számának csökkenésére számítani, valamint ez jelentős gazdasági veszteséget okozna az Európai Unió számára anélkül, hogy a cél – vagyis a teljes vízumkölcsönösség – valamennyi uniós polgár számára megvalósulna.

A Bizottság felkérte az Európai Parlamentet és a Tanácsot, hogy sürgősen kezdjenek megbeszéléseket, és legkésőbb 2016. július 12-ig foglaljanak állást a legjobb megoldásról az áprilisi közleményben szereplő, a biztosított vízummentesség felfüggesztésének következményeiről szóló értékelés fényében.

A mostani közlemény számba veszi az áprilisi közlemény elfogadása óta a Kanadával és az Amerikai Egyesült Államokkal folytatott tárgyalások terén elért eredményeket, beszámol a közleményre válaszul kialakított álláspontokról és meghatározza, hogy melyek a következő lépések.

II. fejlemények az áprilisi közlemény elfogadása óta a teljes vízumkölcsönösség elérésével kapcsolatban

Brunei (értesítést küldött: Horvátország)

Az áprilisi közlemény megállapította, hogy bár még nem sikerült elérni Bruneivel a teljes körű kölcsönös vízummentességet, a közelmúltbeli eszmecserék pozitív jelekkel szolgáltak. Az áprilisi közlemény elfogadásával párhuzamosan 2016. április 12-én Brunei hivatalosan megszüntette a horvát állampolgárok vízumkötelezettséget, és 90 napos vízummentes tartózkodást kezdett biztosítani Liechtenstein állampolgárai számára. Erről április 13-án hivatalos értesítést küldtek. A Bizottság üdvözli, hogy megoldódott a Bruneivel fennállt kölcsönösség nélküli helyzet.

Kanada (értesítést küldött: Bulgária és Románia)

Az áprilisi közleményben a Bizottság hangsúlyozta a teljes vízumkölcsönösség szükségességét és sürgette Kanadát, hogy bizonyítsa elkötelezettségét azáltal, hogy konkrét intézkedéseket fogad el annak érdekében, hogy megvalósuljon a teljes vízumkölcsönösség mind a 28 európai uniós tagállam vonatkozásában. E cél elérése érdekében számos magas szintű politikai találkozóra került sor Kanadával az elmúlt hónapokban. Donald Tusk és Jean-Claude Juncker elnökök a Japánban május 27-én tartott G7-találkozó alkalmával megvitatták a kérdést Trudeau kanadai miniszterelnökkel. Az Európai Parlament elnöke, Martin Schulz és Cioloş román miniszterelnök is találkoztak Trudeau miniszterelnökkel május 18-án, illetve június 15-én. Miniszteri szinten Avramopulosz biztos találkozott McCallum kanadai bevándorlási miniszterrel május 23-én, Federica Mogherini főképviselő/alelnök pedig június 8-án Dion kanadai külügyminiszterrel, McCallum bevándorlási miniszterrel és Freeland kereskedelmi miniszterrel.

Bulgária és Románia is a legmagasabb politikai szinten hangsúlyozta a vízumkölcsönösségi kérdések jelentőségét az EU és Kanada közötti stratégiai partnerségi megállapodásra és különösen az EU és Kanada közötti átfogó gazdasági és kereskedelmi megállapodás (CETA) aláírásának és ratifikálásának előkészítésére tekintettel. Mindkét tagállam úgy érvelt, hogy a CETA hatályba lépésével járó gazdasági hasznokat ellensúlyozná az a tény, hogy a bolgár és román állampolgárok, többek között az üzletemberek és fogyasztók nem utazhatnának vízummentesen Kanadába.

Ezzel párhuzamosan kanadai szakértői misszióra került sor június 9. és 15. között Romániában a bizalom kialakítása és annak érdekében, hogy lehetővé tegyék a kanadai szakértők számára a lehetséges kockázatok beazonosítását és az ilyen kockázatok vagy a vízumkötelezettség eltörlésével kapcsolatos aggályok mérséklésére irányuló lehetőségek kidolgozását. Mindkét fél pozitívan számolt be a misszióról. A kanadai hatóságok hasonló szakértői missziót terveztek Bulgáriába július 21. és 27. között.

A kanadai bevándorlási, menekültügyi és állampolgársági minisztérium és az Európai Bizottság képviselői június 28-án a vízumkölcsönösséget is megvitatták a migrációval és a menekültüggyel foglalkozó közös konzultáció során. Ezen az ülésen a kanadai fél elmondta, hogy a szakértői missziókat követően a kanadai bevándorlási, állampolgársági és menekültügyi miniszter elemezni fogja a bolgár és a román állampolgárokkal szembeni vízumkötelezettség eltörlésének lehetőségét.

Az áprilisi közleményben foglaltaknak megfelelően a Kanadával folytatott megbeszélések során a teljes körű vízumkölcsönösség terén elért eredményektől függően felvetődött egy ideiglenes technikai megoldás lehetősége – az elektronikus utazási engedély (ETA) fokozatos kiterjesztése a bolgár és a román állampolgárokra. Az EU célja továbbra is a teljes körű vízumkölcsönösség elérése valamennyi bolgár és román állampolgár számára. E célból a Bizottság az érintett tagállamokkal együtt vizsgálja az összes megoldást és lehetőséget. Ebben az összefüggésben további tárgyalásokra van szükség a kanadai hatóságokkal a 2016. június 28-i kanadai bejelentés tekintetében, miszerint 2016. december 1-jétől bizonyos feltételektől és követelményektől függően megszüntetik a vízumkötelezettséget a mexikói állampolgárok vonatkozásában.

Az intenzív munka és a konstruktív megbeszélések előkészítették a terepet a Kanada, Bulgária, Románia és a Bizottság közötti, az elért eredmények és a teljes körű vízumkölcsönösségre irányuló következő lépések megvitatását célzó miniszteri találkozó előtt, amelyre július 11-én került sor Brüsszelben. Ezen az ülésen Kanada vállalta, hogy az ősz elején tájékoztatást fog nyújtani az elemzés eredményeiről és a vízumkötelezettség feloldásához kapcsolódó határidőkről, többek között a Bulgáriával és Romániával folytatott együttműködés szükséges elemeiről.

Annak ellenére, hogy a Kanadával többek között a legmagasabb politikai szinten is folytatott konstruktív megbeszélések felgyorsultak az elmúlt hónapokban, a bolgár és román állampolgároknak továbbra is vízumra van még szükségük ahhoz, hogy Kanadába utazhassanak. A Bizottság tudomásul veszi a kanadai kormány elkötelezettségét az Unióval való együttműködés folytatására valamennyi uniós polgár teljes vízumkölcsönössége érdekében. A Bizottság ezért Bulgáriával és Romániával együttműködve továbbra is folytatni fogja a teljes körű vízumkölcsönösséget célzó erőfeszítéseit a gyorsabb siker érdekében. A Bizottság várakozással tekint a 2016. október 27-i EU és Kanada közti csúcstalálkozóra, amely lehetőséget ad a bolgár és a román állampolgárokkal szembeni vízumkötelezettség eltörlésével kapcsolatos kézzelfogható haladás megerősítésére.

Egyesült Államok (értesítést küldött: Bulgária, Horvátország, Ciprus, Lengyelország és Románia)

Áprilisi közleményében a Bizottság hangsúlyozta a teljes vízumkölcsönösség szükségességét és sürgette az Egyesült Államokat, hogy bizonyítsa elkötelezettségét azáltal, hogy konkrét intézkedéseket fogad el annak érdekében, hogy megvalósuljon a teljes vízumkölcsönösség mind a 28 európai uniós tagállam vonatkozásában. E cél elérése érdekében az Egyesült Államokkal való kapcsolatok intenzívebbé váltak mind technikai, mind politikai szinten.